गुवाहाटी , फेब्रुवारि 6 : सोलिबाय थानाय आसाम बिधान सभानि जथुमायाव हादोरसा रां बिफान्नि मंत्री हिमान्ट बिस्व सर्मा बिथांआ 2019.20 रांआरि बोसोरनि थाखाय रांनि हिसाबखौ फोसावबाय । बेनिनो माखासे गोनां स्किमफोरखौ गाहायाव फोसावनानै होनाय जाबाय । 1 . हादोरसानि सिङाव थानाय गं 400 दंफांनि दालांफोरखौ आरसीसी दालां लुफुंनो थांखि लायो आरो 2020.21 रांआरि बोसोराव 338 दालांफोरखौ मावफुंगोन । 2 . आसाम सरकारआ " आसाम माला " स्किमनि गेजेरजों गासै 1000 कि : मि गोलाव मोजा रोखोमनि गोबाव सम जोरनायबादि लामा लुफुंगोन । 3 . आसाम दार्सान स्किमनि गेजेरजों हादोरसानि सिङाव थानाय दावबायारि जायगा ( Tourist Place ) फोरखौ फोजौखांगोन आरो धोरोमारि थानसालिफोरखौ लुफामगोन । 4 . आसाम सरकारआ " आपुनार आपुन घर " स्किमखौ फोसावनो थांगासिनो दं । बे स्किमनि गेजेरजों आसाम सरकारनिफ्राय जायकिजाया सुबुंआनो 2.4 लाख साबसिडि ( Subsidy ) मोन्नो हागोन , जाय बिथांआ 40 लाख रांसिम न' लुनो थाखाय लन ( दाहार ) लागोन । 5 . आसाम बाजेत 2019 नि गेजेरजों ओनसोलनि सुबुंफोरनो साख्रि होनो थाखाय I - SELY – Incentive Scheme खौ लाबोनाय जादों । बे स्किमनि गेजेरजों जाय सुबुंआ आसाम सरकारनि सिङाव खामानि मावगासिनो दं , बिथांमोनहा साफ्रोमबो 10.000 रांनि इन्सेनटिव ( दाजाबदेरनाय ) रां मोन्नो हागोन । बे स्किमखौ जाफुंसार खालामनो थाखाय आसाम सरकारआ गासै 100 कौटी रांखौ थि खालामबाय । 6 . Kisan Credit Cards ( KCC ) scheme नि गेजेरजों जाय बिथांआ 25.000 रोजासिम रां दाहार लागोन , बे सुबुंआ 25 % रांनि सावसिडि ( रेहाय ) मोन्नो हागोन । KCC स्किमनि गेजेरजों जाय सुबुंआ 2 लाख रांसिम लन लागोन बे सुबुंआ गरसेबो इन्टारेस ( हार ) एबा दाहार लानाय रांनि बेरेखायै रां होनांनाय नङा । बे रांखौ सुख'हरनो थाखाय बिथांनो खनसे 10.000 रांनि अनसुंताय मोनगोन । 7 . साहा बागान आव खामानि मावग्राफोरनि रैखाथि आरो सुबिदा बादि खालामनो थाखाय गासै 531 कौटी रां बाहायनानै गासै 549 साहा बागानफोरखौ आखायाव लागोन । 8 . आसाम सरकारआ ATC नि सिङाव खामानि मावनानै बारिगलांनाय गासै 16.122 सुबुंफोरनि थालांनाय PF , ग्रेद पे , एरियार , दान मान बान्था आरो बायदि बायदिफोरखौ गासै 99 कौटी रां गथायनानै स्रा खालामबाय । 9 . फैगौ 15 फेब्रुवारि 2019 आव आसाम सरकारआ 2 थि खाबु मोनथावना ( beneficiaries ) फोरनो 25.000 रोजा रांखौ गथायगोन । 10 . आसाम सरकारआ बोराय आरो बुरै बैसोनि पेन्सन स्किमनि थाखाय 250 कौटी रांखौ थि खालामबाय । 11 . मोजां जानाय लोंनायनि रैखाथि ( Food Security ) नि थाखाय Affordable Nutrition & Nourishment Assistance ( ANNA ) Yojana स्किमखौ फोसावबाय । बे स्किमनि सिंजों आसाम सरकाआ दानि PDS नि सोलिफुबाय थानाय 3 रांनि माइरं गथायनायनि अनगायै 1 रांनि माइरं गथायगोन । बे स्किमनि गेजेरजों गासै 53 लाख नखरफोरा खाबु मोन्नो हागोन । 12 आसाम सरकारआ अटुल अमरित अभियान स्किमखौ फोजौखांनो थांखि लायो । बे स्किमनि गेजेरजों जाय सुबुंनि रां खामायनाया ( Income ) 5 लाखनिख्रुय खम , बे बिथांमोनि थाखाय Case less क्रेदित कार्ड होनाय जागोन आरो देहायारि फाहामथाय लानो हागोन । 13.1 . 32 लाख गावनि गाव हेफाजा होग्रा हान्जा एबा सेल्प हेल्प ग्रुपफोरखौ हेफाजाब होनो थाखाय आसाम सरकारआ गासै 184.89 कौटी रां फोसावो । 14 . दिमा हासाव जिल्लानि थाखाय 27 कौटी रांनि अनसुंथाय फोसावो । 15 . हादोरारि गेलेनायखौ फोजौखांनो थाखाय खाथिनि मेघालया हादोरसानि थाखाय 10 कौटी रां फोसावो । 16 . माइनरीती हिन्जावसाफोरखौ जौगाखांनाय लाबोनो थाखाय Minority Girls Scholarship Scheme फोसावनानै गासै 200 कौटी रां थि खालामो । 17 . आसाम हादोरसानि रां बिफान्नि मंत्री हिमान्त बिस्व सर्मा बिथांआ 6 फेब्रुवारि 2019 आव 2019.20 रांआरि बोसोरनि थाखाय 1193.04 कौटी खम ( Deficit ) रांनि हिसाब होयो । थांनाय बोसोरावबो बिथांआ 2.349 . 79 कौटी खम ( Deficit ) रांनि हिसाव होदोंमोन । 18.6 फेब्रुवारि 2019 आव हिमान्ट बिस्व सर्मा बिथांआ " ग्यान दिपिका " मुंनि स्किम फोसावो , जाय क्सिमनि गेजेरजों जाय हिन्जावसाया गोजौ सोलोंसालि एबा 12 थाखोआव 1 थि मासि लानानै उथ्रिसारगोन बे बिथांनो बेटारिजों सालायग्रा गांफा गंफा स्कुटी होनाय जागोन आरो बे बिथांआ जौसिन फरायसालिआव मुं थिसन्नानो फरायनायखौ लांबाय थानांगोन । 19 . आसाम सरकारआ दिग्र थाखोसिम बेसेन नाङा जासे फराय बिजाबफोरखौ गथायगोन । दासान्दि सरकारआ 12 थाखोसिम बेसेन नाङा लासे फरायबिजाबफोरखौ गथायगासिनो दं । 20 . सर्मा बिथांआ हिन्जावगोदाननो 1 टला सना होगोन होन्ना फोसावो । बे स्किमनि गेजेरजों जाय हारि माहारिनि खान्थि बादियै हिन्जाव गोदाननो सना होनांगौ बेनि थाखाय आसाम सरकारआ फोसावनानै गोजोन्नाय मोनदों । 
आसाम हादोरसानि रांनि हिसाबखौ हादोरसा रां बिफान्नि मंत्रीआ फोसावबाय